**החממה** היא סדרת נעורים ישראלית שנוצרה על ידי גיורא חמיצר. הסדרה כוללת רומנטיקה, דרמה ומתח.

הסדרה מתארת את עלילותיהם של בני נוער הלומדים בבית הספר למנהיגים "החממה", בית ספר הממוקם על שפת הכנרת. הסדרה שודרה בשנים 2012-2016 בערוץ ניקלודיאון למנויי Yes ונמשכה שלוש עונות (175 פרקים). בינואר 2014 עלתה הסדרה לשידור בערוץ ניקלודיאון בבריטניה, בדיבוב לשפות שונות. ב-28 בינואר 2016 הודיעה הפקת הסדרה על מכירת הזכויות לנטפליקס, ובגרסתה האמריקאית היא נקראת "אקדמיית החממה" (Greenhouse Academy).

בעקבות הסדרה יצאו שלושה ספרים: "החממה - בעקבות גן העדן האבוד", "החממה - הרפתקה במאיץ" ו"החממה - מלכודת בלב ים" שנכתבו על ידי דניאלה זליגובסקי וגיורא חמיצר. הסדרה זכתה בפרס האקדמיה הישראלית לטלוויזיה בקטגוריית "סדרת הילדים והנוער הטובה ביותר" בשנים 2013–2015, וזכתה להצלחה רבה בקרב הנוער בישראל. ב-1 ביולי 2015 הודיע יוצר הסדרה גיורא חמיצר כי הסדרה תסתיים לאחר חלקה השני של העונה השלישית, ובכך הסדרה הגיעה לסיומה ב-28 בפברואר 2016, לאחר 171 פרקים. הסיבה לסיום הסדרה לטענת חמיצר היא לסיים בשיא. בין העונות רצה חמיצר ליצור נשיקה גאה בסדרה, אך כאשר פנה לשיר מורנו (סופי) שתעשה זאת - הסבירה לו מורנו כי דבר זה עלול לבלבל את הצופים, גיורא הסכים עימה ורעיון זה בוטל.

ב-8 במרץ 2017 עלה ספיישל איחוד לרגל 5 שנים לסדרה המצליחה ושנה לסיום. ב-22 במרץ 2020 עלה הפרק הראשון של "החממה נגד הקורונה", ספר שכתב חמיצר בהשראת הסדרה. בכל פרק מקריא שחקן אחר בסדרה את הטקסט. ב-2023 כל פרקי העונה הראשונה יצאו ליוטיוב.

סקירת סדרה
----------

| עונה | פרקים | שודרה לראשונה (ישראל) |
| --- | --- | --- |
| הפרק הראשון | הפרק האחרון |
|  | 1 | 50 | 17 בדצמבר 2012 | 26 במאי 2013 |
|  | 2 | 50 | 22 בדצמבר 2013 | 8 באפריל 2014 |
|  | 3 | 75 | 15 בפברואר 2015 | 28 בפברואר 2016 |

עלילה
-----

### העונה הראשונה

**פרקים 1–50 (50 פרקים)**

אל בית הספר ״החממה״, בית ספר למנהיגים השוכן על שפת הכנרת, מצטרפים האחים אלפי ואלה-לי רשף. בחממה ישנם שני מועדונים; העורבים והנשרים. מועדון העורבים מתעסק בעיקר בהשכלה באמנות ובמוזיקה. הנשרים מתעסקים בספורט כאשר מרכז העניין הוא נבחרת הכדורסל בה הבנים משחקים והבנות מעודדות. אלה-לי ואלפי הם ילדיהם של גורי ונעמי רשף; האסטרונאוטית הישראלית הראשונה, אשר חוקרת אפשרות למניעה של רעידות אדמה באמצעות מגנטיט שנמצא בחלל, ונהרגת בעת חזרתה לכדור הארץ כשהחללית שלה מתפוצצת.
בהמשך העונה מתגלה שמאחורי החזות המרשימה של בית-הספר, מסתתרת מזימה נוראית מתחת לפני השטח של המקום. ״הלקוח״, דמות מסתורית שאף אחד לא יודע מי עומד מאחוריה, זומם להשתמש במגנטיט מהמחקר של נעמי לתוצאה ההפוכה - יצירה מכוונת של רעידות אדמה. תלמידי החממה מרגישים שבמקום מתרחשים דברים מוזרים ומחליטים לחקור זאת בשיתוף פעולה של שני המועדונים, למרות המתח והתחרותיות בין הבתים האויבים. יחד, תוך הקמת חבורת ״גלאפגוס״ ורקימת קשר מיוחד בין הבתים, הם מגלים מה היא המזימה ופועלים כדי למנוע אותה, זאת במקביל לדברים אישיים שהם חווים והלימודים בבית הספר.

### העונה השנייה

**פרקים 51–100 (50 פרקים)**

לאחר שסיכלו את מזימתו של ״הלקוח״ המסתורי,
תלמידי החממה חוזרים לשגרה, אבל לא להרבה זמן. הלקוח מתכנן מזימה חדשה - לאחר שהוא מגלה כי במגע עם חום המגנטיט פולט וירוס קטלני, הוא מתכוון להפיץ אותו בכנס שלום שייערך בישראל, בו יתארחו כל מנהיגי העולם. בהמשך העונה אלה-לי ויפתח נדבקים בווירוס, ובזכות זה מצליחה מדענית בשם קארין פינטו לייצר נוגדן לווירוס, אך זה לא מונע מהלקוח להמשיך במזימתו. כשהעורבים והנשרים שמים לב ששוב פעם משהו מסריח קורה מתחת לאף שלהם, הם לא נשארים אדישים, וחבורת ״גלאפגוס״ יוצאת לדרך בשנית. במקביל לחקירותיהם, הם חווים אתגרים, משברים, אהבות ואכזבות.

### העונה השלישית

**פרקים 101-175 (75 פרקים)**

דגל מדינת נוביה הבדיונית
העונה השלישית נפתחת בגילוי של פצצת האטום ״איקארוס״ אשר פותחה על ידי המדען ראלף אייזנברג.
עלילת החלק הראשון של העונה סובבת סביב היחסים בין ישראל לנוביה, מדינת ערב בנשיאותו של באסם אל-שריף, שנרצח על ידי אחיו, ראפיק. לאחר שרוצח את אחיו, הוא הופך את נוביה לדיקטטורה ומאיים להפעיל את פצצת האיקארוס שקיבל מאייזנברג, בשטח ישראל.
בינתיים, עומאר אל-שריף, בנו של באסם ויורש העצר של נוביה, עובר את הגבול עם ישראל ובורח מדודו לאחר שמבין כי הוא מתכנן להרוג גם אותו. בעזרת תושייתם של תלמידי החממה, שלטונו של ראפיק נופל ועומאר עולה לשלטון בנוביה.

בחלק השני של העונה, לאחר שישראל ונוביה חתמו על הסכם שלום, מגיעים מספר ניסיונות לסכסך בין המדינות מצדו של זאב נאמן, נבל מהעונה הראשונה. מטרתו של זאב היא להפר את הסכם השלום והיחסים הטובים בין נוביה לישראל ולגרום למלחמה במזרח התיכון שתוביל למלחמת עולם. כשתלמידי החממה מגלים על תוכניותיו של זאב, הם פועלים על מנת למנוע את הצלחתן.
בסצנת הסיום של הסדרה, בוגרי החממה מסיימים את לימודיהם בבית הספר בטקס סיום חגיגי.

בנוסף הבמאים של הסדרה מתכננים עונה חדשה באופק אבל זה נגלה רק בהמשך.

דמויות
------

 ערך מורחב – **החממה - דמויות**  

| דמות | שחקן | עונה |
| --- | --- | --- |
| עונה 1 | עונה 2 | עונה 3 |
| אלה-לי רשף | גאיה שליטא-כץ | ראשי |
| יפתח הר לב | לי בירן | ראשי |
| דניאל גורן החתיך | דניאל ליטמן | ראשי |
| נטלי קליין | דר זוזובסקי | ראשי |
| דינה נבון | ג'וי ריגר | ראשי |
| אלפי רשף | ידין גולדמן | ראשי | אורח |
| סופי נוימן | שיר מורנו | ראשי |
| איימי בלום | אלי קרן-אסף | ראשי |
| מתי ספיבק | ליאור שבתאי | ראשי |
| אלונה ברגר | סמדר חייט | ראשי | חוזר |
| רון אשכנזי | תמיר גינזבורג | ראשי |
| עמנואל בלוך | דייוויד טטרו |  | ראשי |
| יובל פרישמן | צופית עמנואל |  | ראשי |
| איתן | יחיעם ברקו | משני |  |
| גלי | ספיר פדידה |  | משני |
| דריה | גאיה צרפתי |  | ראשי |
| מורי | מיכאל גבעתי |  | חוזר |
| רובי קליין | אסף שיינברגר | ראשי |
| לואיס קליין | רפי תבור | ראשי |
| אוזי | לירן דוד |  | ראשי |
| נעמי רשף | שרון שטרק | חוזר | משני |
| זאב נאמן | שרון אלכסנדר | ראשי |  | ראשי |
| הלקוח | אדריאנו חאובל |  | ראשי |  |
| עומאר אל-שריף | אמיר חורי |  | ראשי |
| ג'ודי גורן | נתי קלוגר | ראשי |
| גורי רשף | דני גבע | משני |
| ספי שחל | יגאל זקס |  | ראשי |
| מרדכי רוזן | גיא לואל | משני |  |
| קארין פינטו | ורד פלדמן |  | משני |
| נפתלי דנינו | יורם טולדנו |  | משני |
| מיקי סיוון | מגי אזרזר | משני |

מופעי החממה
-----------

### המופע הראשון

בעקבות הסדרה הופק מופע שירים וריקודים המציגים כוכבי הסדרה המופע נקרא "החממה Live".

המופע הראשון עלה ב-7 באפריל 2014 בהיכל נוקיה במהלך חופשת הפסח.

המופע הוצג בהשתתפות רוב השחקנים הראשיים בסדרה: גאיה שליטא-כץ, לי בירן, דר זוזובסקי, דניאל ליטמן, ג'וי ריגר, שיר מורנו, תמיר גינזבורג וסמדר חייט.

המופע כלל עיבודים חדשים לשירים מהסדרה, במהלכו הוצגו קטעים מהסדרה, קליפים וסיפורים של הדמויות ובסוף המופע הוקרן הפרק האחרון של העונה השנייה.

### המופע השני

המופע השני עלה ב-24 ביולי 2014 בהיכל התרבות בפתח תקווה במהלך החופש הגדול ובמהלך מבצע צוק איתן.

במופע השתתפו רוב השחקנים הראשיים בסדרה: גאיה שליטא-כץ, לי בירן, דר זוזובסקי, דניאל ליטמן, שיר מורנו ותמיר גינזבורג.

### המופע השלישי

בעקבות ההחלטה לסיום הסדרה, עלה מופע פרידה מהסדרה בכיכובם של גאיה שליטא כץ, שיר מורנו, דניאל ליטמן ותמיר גינזבורג.

המופע, שנקרא "החממה על הבמה" התקיים בחמישה היכלי תרבות, לעומת המופעים הקודמים, שהתקיימו במקום אחד בלבד.

### הסרט

בתחילת פברואר 2016 הוחלט לקיים סרט של החממה בפלאנט, ב-DVD ובערוץ ניקלודיאון, הסרט היה איגוד של כל חמשת הפרקים האחרונים של הסדרה. הסרטים שודרו בכל בתי הקולנוע של פלאנט, בסוף השבוע שלפני שידורם של חמשת הפרקים האחרונים בערוץ. רק לקוחות yes יכלו להיכנס לאתר האינטרנט ולקבל את הכרטיסים בחינם לסרט הגדול של החממה.

החממה נגד הקורונה
-----------------

במהלך הסגר שהיה במדינת ישראל בשיאה של מגפת הקורונה בישראל החליט יוצר החממה גיורא חמיצר ליצור תסריט לעונה רביעית, שבמהלכה גיבורי החממה נמצאים 4 שנים לאחר מאורעות העונה השלישית, ומולם נמצא אויב חדש. בכל פרק שחקן אחר מהסדרה הקריא את התסריט שנכתב על ידי גיורא כמה ימים בודדים לפני כן. תסריט הפרקים פורסם בעיתון "הארץ" והם זמינים ביוטיוב.

קישורים חיצוניים
----------------

* 

* אתר האינטרנט הרשמי של החממה

* "החממה", במסד הנתונים הקולנועיים IMDb (באנגלית)

* "החממה", באתר אידיבי

* "החממה", במסד הנתונים הקולנועיים KinoPoisk (ברוסית)

* "החממה", במיזם "אישים" לתיעוד היצירה הישראלית
* קליפ החממה, וידאו קליפ של השיר באתר יוטיוב
* קליפ החממה באנגלית, וידאו קליפ של השיר באתר יוטיוב
* החממה באתר ניק בריטניה
* אתר למנויים בלבד גילי איזיקוביץ, "החממה" - מה רחל המשוררת היתה כותבת בפייסבוק?, באתר הארץ, 28 באפריל 2013

הערות שוליים
------------

1. ↑  גיורא חמיצר ונועה פניני, החממה נגד הקורונה | "תהרגו אותו! הוא חזיר ציוני!" צעק מישהו מאחור, באתר הארץ, 22 במרץ 2020  
גיורא חמיצר ונועה פניני, החממה נגד הקורונה | בעקבות הטרוריסט הכי מבוקש בעולם, באתר הארץ, 21 במרץ 2020

|  |  |  |
| --- | --- | --- |
| **הקודם**:**2012 – אליפים** | **פרס האקדמיה הישראלית לטלוויזיה – סדרת הילדים והנוער הטובה ביותר  2013 – החממה** | **הבא**:**2014 – גאליס** |

|  |  |  |
| --- | --- | --- |
| **הקודם**:**2014 – הפרס לא התקיים** | **פרס האקדמיה הישראלית לטלוויזיה – סדרת הדרמה לילדים ונוער הטובה ביותר  2015 – החממה** | **הבא**:**2016 – Oboy** |

|  |  |  |
| --- | --- | --- |
| **2015**:**גאליס** | **פרסי נבחרי השנה של פרוגי – סדרת הנוער של השנה** 2016 | **2017**:**שכונה** |